**Transplantare**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trebuia

Să mi se pună în piept

Altă inimă.

Altfel,

Urma să pier.

Mi-a dat inima ei

Mama.

Dar tot

Mă mai doare.

Mai ales când arde pământul

Însetat de ploaie.

Mai ales când nu se întoarce

Tata de la războaie.

Mai ales când plec prin străini

Şi nu scriu cu lunile acasă.

Mai ales în amurg, când soarele

După dealuri se lasă,

Mă doare.

Asemeni dureri

N-am avut niciodată.

Dar nici asemenea

Răbdare.